Un bărbat a murit după ce a pierdut controlul direcţiei autoturismului şi s-a răsturnat în afara drumului, pe DN 2A
Data actualizării: Data publicării:
Un bărbat a murit după ce, luni, pe DNA 2A, în apropierea satului Stupina, a pierdut controlul direcţiei autoturismului pe care îl conducea şi s-a răsturnat în afara părţii carosabile, a informat Inspectoratul de Poliţie Judeţean (IPJ) Constanţa.
O altă persoană, pasager în autovehicul, a fost rănită şi transportată la spital, transmite Agerpres.
Conform sursei menţionate, în jurul orei 14,40, poliţişti din cadrul Serviciului de Siguranţă Rutieră au fost sesizaţi cu privire la faptul că pe DN 2A, în apropierea satului Stupina, s-a produs un accident rutier.
"Poliţiştii deplasaţi la faţa locului au constatat că un bărbat, de 59 de ani, ar fi condus un autoturism şi ar fi pierdut controlul direcţiei iar vehiculul s-a răsturnat în afara părţii carosabile. În urma accidentului rutier conducătorul auto a decedat şi un pasager, un bărbat de 58 de ani, a fost rănit", reiese dintr-un comunicat de presă transmis de IPJ Constanţa.
În cauză a fost întocmit dosar de cercetare penală pentru săvârşirea infracţiunilor de ucidere din culpă şi vătămare corporală din culpă.